**LĒMUMS**

2018.gada 16.martā Ventspilī Nr.42

(protokols Nr. 6; 13.§)

Par bērnu rotaļu laukumu labiekārtošanu

Bērnu pilsētiņā

Ņemot vērā Bērnu tiesību aizsardzības likuma 10.panta pirmajā daļā noteiktās bērnu tiesības uz tādiem dzīves apstākļiem un labvēlīgu sociālo vidi, kas nodrošina pilnvērtīgu fizisko un intelektuālo attīstību, lai veicinātu Ventspils pilsētas atpazīstamību kā mazulim draudzīgu pilsētu, kā arī ģimenisko vērtību nostiprināšanos sabiedrībā un veidotu ģimenēm ar mazuļiem piemērotu un drošu pilsētvidi, tajā skaitā nodrošinot Ventspils pilsētas infrastruktūras pieejamību personām ar bērniem, kā arī likuma „Par pašvaldībām” 15. panta pirmās daļas 2. punktā noteikto pašvaldības autonomo funkciju gādāt par savas administratīvās teritorijas labiekārtošanu, kas sevī ietver pienākumu veikt ielu, ceļu un laukumu būvniecību, rekonstruēšanu un uzturēšanu, kā arī ielu, laukumu un citu publiskai lietošanai paredzēto teritoriju apgaismošanu, parku, skvēru un zaļo zonu ierīkošanu un uzturēšanu, 23. punktā noteikto pašvaldības autonomo funkciju īstenot bērnu tiesību aizsardzību attiecīgajā administratīvajā teritorijā, lai sekmētu bērnu veselīgas atpūtas un brīvā laika pavadīšanas iespējas Ventspils pilsētā, radot bērniem pilnvērtīgas atpūtas, fizisko aktivitāšu un veselības nostiprināšanas vajadzībām nepieciešamo rotaļu laukumu pieejamību visā Ventspils pilsētas teritorijā, nepieciešams veikt gumijas segumu izbūvi zem rotaļu iekārtām Bērnu pilsētiņā J.Poruka ielā 2, Ventspilī.

Kopš 2015.gada Bērnu pilsētiņā J.Poruka ielā 2, Ventspilī un bērnu parkā “Fantāzija” Talsu ielā 61, Ventspilī pakāpeniski ar modernu, elastīgu, triecienu absorbējošu gumijas segumu tiek aprīkotas rotaļu iekārtas. 2018.gadā Bērnu pilsētiņā J.Poruka ielā 2, Ventspilī plānots šos labiekārtošanas darbus turpināt un pilnībā pabeigt, paredzot ieklāt gumijas segumu 1662 m2 platībā zem atlikušajiem rotaļu laukumiem.

Nolūkā nodrošināt Ventspils pilsētas pašvaldības funkciju kvalitatīvu izpildi, tas ir - administratīvās teritorijas labiekārtošana, kā arī pamatojoties uz likuma „Par pašvaldībām” 15.panta pirmās daļas 2. un 23.punktu, 21.panta pirmās daļas 2.punktu, saskaņā ar Ventspils pilsētas domes saistošajiem noteikumiem Nr.2 „Ventspils pilsētas pašvaldības 2018.gada budžets” un Ventspils pilsētas domes 26.08.2016. lēmumu Nr.125 (protokols Nr. 12;10§) “Par Ventspils pilsētas pašvaldības programmas “Ventspils – mazulim draudzīga pilsēta” ieviešanu”, pamatojoties uz Ventspils pilsētas domes Pilsētas attīstības komisijas 09.06.2017., 12.09.2017. ieteikumiem, Ventspils pilsētas domes Ekonomikas un budžeta komisijas 28.02.2018. ieteikumu un Finanšu komitejas 02.03.2018. atzinumu,

**Ventspils pilsētas dome**

**nolemj:**

1. Iedalīt Ventspils pilsētas pašvaldības iestādei „Komunālā pārvalde” līdzekļus 359 400 EUR Bērnu pilsētiņas J.Poruka ielā 2, Ventspilī gumijas segumu zem rotaļu iekārtām izbūvei no Ventspils pilsētas pašvaldības 2018.gada ziedojumu un dāvinājumu budžeta pilsētas attīstības fonda plānotā ieņēmumu pārsvara pār izdevumiem.
2. Ventspils pilsētas pašvaldības iestādei „Komunālā pārvalde” (A.Kausenieks) nodrošināt atbilstošas izmaiņas pašvaldības iestādes „Komunālā pārvalde” 2018.gada budžeta ieņēmumu – izdevumu tāmē.
3. Finanšu nodaļai (K.Vitenbergs) nodrošināt atbilstošas izmaiņas Ventspils pilsētas pašvaldības 2018.gada budžeta kopsavilkumā.
4. Kontroli par šī lēmuma izpildi uzdot Ventspils pilsētas domes izpilddirektoram (A.Ābele).

Sēdes vadītājs,

#### Domes priekšsēdētāja 1.vietnieks

#### infrastruktūras jautājumos J.Vītoliņš